Tiiu Valm

Tiiu Valm (kuni abiellumiseni Sannik; sündinud 13. augustil 1952 Tallinnas) on eesti raamatukogundus- ja kirjastustegelane.

Aastatel 1997–1998 oli ta Eesti Rahvusraamatukogu peadirektori kohusetäitja ja 1998–2008 Eesti Rahvusraamatukogu peadirektor.

Haridus

Üldhariduse omandas ta aastatel 1959–1970 Tallinna 4. Keskkoolis. Õpingud jätkusid 1970–1974 Tallinna Pedagoogilises Instituudis raamatukogunduse ja bibliograafia erialal.

Aastal 2003 kaitses ta Tallinna Pedagoogikaülikooli sotsiaalteaduskonna infoteaduste osakonnas magistrikraadi tööga "Eesti raamatukogunduse arengutendentsid 1990. aastatel", mille juhendajaks oli doktor Aira Lepik. Hiljem jätkas Tiiu Valm õpinguid Tallinna Ülikooli Infoteaduste Instituudi doktoriõppes, kirjutades doktoritööd Eesti raamatukogudest avalikus halduses, kuid ei lõpetanud seda õppeastet.

Ametialane tegevus

Aastal 1974 asus Tiiu Valm tööle Fr. R. Kreutzwaldi nimelisse ENSV Riiklikusse Raamatukogusse teadus- ja metoodikaosakonna vanembibliograafina. Juba järgmisel aastal edutati ta metoodikaosakonna peabibliograafiks ja nimetati 1978 metoodikaosakonna juhatajaks. Metoodikaosakonna reorganiseerimisel raamatukogunduse osakonnaks 1989. aastal jätkas ta selle struktuuriüksuse juhina 1992. aastani.

Aastatel 1992–1998 töötas Tiiu Valm Eesti Vabariigi Kultuuriministeeriumi raamatukogunõunikuna. Pärast Ivi Eenmaa lahkumist poliitikasse täitis ta alates 20. maist 1997 ka Eesti Rahvusraamatukogu peadirektori kohuseid. Osalenud edukalt konkursil peadirektori ametikohale, kinnitas Eesti Rahvusraamatukogu nõukogu Tiiu Valmi 2. septembril 1998 Eesti Rahvusraamatukogu peadirektoriks. 15. septembril 2003 algas tema teine ametiaeg sellel töökohal. 11. septembril 2008 valis Rahvusraamatukogu nõukogu uueks peadirektoriks Janne Andresoo. Tiiu Valmi teine ja viimane ametiaeg peadirektori ametikohal lõppes sama aasta 15. septembril.

Põhitöö kõrvalt on Tiiu Valm kuulunud mitmete raamatukogude nõukogudesse, olles 1994–1998 Eesti Rahvusraamatukogu nõukogu aseesimees, 1995–2008 Eesti Hoiuraamatukogu ja 1997–1998 Eesti Akadeemilise Raamatukogu nõukogu liige. Aastatel 2006–2008 oli ta haridus- ja teadusministeeriumi teadusraamatukogude nõukogu liige.

Ta on olnud  tegev ka Euroopa Nõukogu elektrooniliste väljaannete, raamatukogude ja arhiivide töörühma eksperdina.

Märtsist 2007 septembrini 2008 oli ta The European Library juhatuse aseesimees.

Jaanuarist 2009 kuni augustini 2013 töötas Tiiu Valm TEA Kirjastuse toimetuse juhatajana.

Alates detsembrist 2014 töötab ta Viimsi raamatukogu direktorina.

Organisatsiooniline tegevus

Kauaaegse raamatukogundustöötajana on Tiiu Valm mitmete kohalike ja rahvusvaheliste erialaühingute liige. Alates aastast 1980 oli NLKP liige. Aastast 1988 kuulub ta Eesti Raamatukoguhoidjate Ühingusse, kus 1992–1993 oli tegev juhatuse liikmena. 

Eesti Rahvusraamatukogu peadirektorina oli ta aastatel 1998–2008 Euroopa Rahvusraamatukogude Direktorite Konverentsi (CENL) ja Maailma Rahvusraamatukogude Direktorite Konverentsi (CDNL) liige. 

Aastal 2003 valiti ta ühtlasi rahvusvahelise raamatukoguühingute ja -institutsioonide liidu IFLA juhatuse liikmeks. Samale kohale valiti ta tagasi ka 2005. aastal. Tiiu Valmi volitused IFLA juhatuse liikmena lõppesid 2007. aastal. Seejärel oli ta 2007–2008 IFLA rahvusraamatukogude sektsiooni alalise komitee liige. Sama organisatsiooni rahvaraamatukogude sektsiooni alalise komitee korrespondentliige on Tiiu Valm olnud juba alates 1993. aastast.

Lisaks kitsalt erialastele organisatsioonidele on Tiiu Valm osalenud ka muude kultuuriühingute töös. Aastatel 1998–2000 kuulus ta Eesti Raamatu Aasta Peakomiteesse, aastatel 2002–2007 oli ta UNESCO Eesti Rahvusliku Komitee liige ja alates 2008. aastast UNESCO Eesti Rahvusliku Komitee nõukoja liige.

Haridusalane tegevus

Aastatel 1987–2008 luges Tiiu Valm külalislektorina loenguid Tallinna Pedagoogikaülikooli ning Viljandi Kultuuriakadeemia raamatukogunduse ja infoteaduse üliõpilastele. Korduvalt on ta esinenud loengutega erialapäevadel ja täienduskursustel. Alates 2006. aastast on Tiiu Valm pidanud loenguid Eesti Rahvusraamatukogu poolt pakutavatel raamatukoguhoidjate kutseõppe kursustel, olles ühtlasi kutseõppe I mooduli "Raamatukogunduse ja infoteaduse alused" programmijuht.

Tiiu Valm on olnud raamatukoguhoidjate koolituse nõukogu ja Tallinna Pedagoogikaülikooli (nüüd Tallinna Ülikooli) infoteaduste osakonna riigieksamikomisjoni liige. Aastatel 1994–1998 kuulus Tiiu Valm ka raamatukoguhoidjate kutsekomisjoni koosseisu.

Aastal 2007 kuulus Tiiu Valm raamatukoguhoidja kutsestandardi töörühma, mis töötas välja raamatukoguhoidja kutsestandardi III, IV ja V kategooria parandatud versioonid ning täiendas kutsekvalifikatsiooni tõendamise ja omandamise korda. 

Jaanuaris 2008 sai temast Tallinna Ülikooli infoteaduste osakonna baasil moodustatud Infoteaduste Instituudi nõukogu liige ning Tartu Ülikooli Viljandi Kultuuriakadeemia raamatukogunduse ja infoteaduse õppekava programminõukogu liige

Kirjandus

Tiiu Valmi kirjutised

Alates 1975. aastast on Tiiu Valm avaldanud üle 100 raamatukogunduse ja infoteaduse artikli nii eesti, soome, inglise kui ka saksa keeles. 

Ta on koostanud või juhtinud seaduste eelnõusid (Eesti rahvaraamatukogu seadus, Eesti Rahvusraamatukogu seadus, Sundeksemplari seadus) ja teisi õigusaktide projekte väljatöötanud töörühmi.

Aastatel 1992–2009 oli ta Eesti ainsa raamatukogundusajakirja "Raamatukogu" toimetuskolleegiumi liige. Tema toimetatud ja koostatud on mitmed 1980. aastatel ilmunud metoodilised ja juhendmaterjalid raamatukoguhoidjatele.

Mittetäielik kronoloogiline bibliograafia

Libraries in Estonia / compiled by Tiiu Valm; edited by Hans Jürman. Tallinn, 1990.
Public Libraries of Estonia / compiled by Tiiu Valm; edited by Hans Jürman. Tallinn, 1991.
Raamatukogunduse taskuteatmik / kirjutanud Hans Jürman, Linda Kask, Tiiu Valm, Elvi Voormaa. Tallinn: Eesti Rahvusraamatukogu, 1993. ISBN 9985-803-02-7
Raamatukogunduse ja raamatukogude juhtimine Eesti Vabariigis : loengukonspekt. Tallinn: Tallinna Pedagoogikaülikooli kirjastus, 1999. ISBN 9985-58-090-7
Eesti raamatukogunduse arengust möödunud kümnendil. // Eesti Raamatukoguhoidjate Ühingu aastaraamat. 11. Tallinn, 2000, lk 7–20. Kokkuvõte inglise keeles. Sisaldab bibliograafiat.
National Library of Estonia. // Encyclopedia of library and information science. 2nd edition. New York, 2001, p. 9.
Raamatukogud silmitsi muutustega. // Raamatukogud ja raamatukogundus taasiseseisvunud Eestis 1991–2001 : artiklite kogumik. Tallinn, 2002, lk. 9–20. Kokkuvõte inglise keeles. Sisaldab bibliograafiat.
La bibliothèque nationale d’Estonie. // Bulletin des Bibliothèques de France, 2004, nr 4.
Die Estnische Nationalbibliothek als Spiegelbild der estnischen Gesellschaft. // Bibliothek : Forschung und Praxis, 2004, nr.2, lk 178–183.

Kirjutised temast

Pitk, Aimi. Tiiu Valm: saarlase jonn ja juured on mind aidanud. – Meie Maa: Oma Saar, 6. märts 2004, lk 1.
Saar, Kaie. Tiiu ja Peeter Valm: perekonnaportree hoonetega. – Oma Kodu, veebruar/märts 2009, lk 4–11.

Tunnustused

2001 – Soome Raamatukoguühingu teenetemedal
2003 – Ukraina Ülemraada teenetemärk
2003 – Valgetähe IV klassi teenetemärk
2005 – Kaitsejõudude Peastaabi teeneterist
2005 – Poola Vabariigi Kuldne teeneterist
2008 – Austria Teaduse ja Kunsti I klassi aurist
2010 – Läti Vabariigi Kolme Tähe orden

Isiklikku

Tiiu Valm on abielus Peeter Valmiga. Neil on poeg.

Välislingid

Artiklid
Ivi Eenmaa suure maja päris Tiiu Valm. interv. Betty Ester. // Eesti Päevaleht, 9. september 1998.
Intervjuu Eesti Rahvusraamatukogu peadirektori Tiiu Valmiga. Infofoorum, 21. detsember 2001.
Kansalliskirjaston rooli Viron tietoyhteiskunnassa. Kirja tietoverkkojen maailmassa. Helsingi, 2003.
National Library of Estonia. Biblios : Europa : die Nationalbibliotheken der neuen EU-Länder, 2004, nr 2, lk 53–58.

Eesti raamatukogundustegelased
Valgetähe IV klassi teenetemärgi kavalerid
Kolme Tähe ordeni kavalerid
Tallinna Kristiine Gümnaasiumi vilistlased
Tallinna Ülikooli vilistlased
Sündinud 1952